text: Storken er landet
  02 april 2017 kl. 17.58
  Søndag aften er storken Annika landet i sin rede ved Smedager.
  En rejse fra Afrika til Danmark er tilbagelagt, og hunstorken Annika er landet i sin rede ved Smedager. Og det tog hende ikke mange minutter, inden hun gik igang med indretningen af reden.
  - Det er helt sikkert Annika. Det er tydeligt, at hun kender reden, sådan som hun allerede gør den i stand, siger storkeekspert Jess Frederiksen til TV SYD.
  Annika lander tidligt i Danmark i år. Det tidligste, hun er kommet, har indtil nu været 15. april.
  Følg storken Annika live her.
  - Det tyder på, at det har været en nem tur med godt vejr, siger Jess Frederiksen.
  Nu venter Annika bare på sin mage, Tommy.
  - Der går nok en uge - maks. 14 dage - inden, han er her. Han flyver hurtigt, siger Jess Frederiksen.
  - Hvis han ellers har overlevet.
  Der er i alt tre storkepar i Danmark - og Annika og Tommy er altså et af dem. Så for en storkeekspert er det noget helt særligt, når storken igen lander i sin rede efter en lang vinter sydpå.
  - Det er ligesom lillejuleaften. Når Tommy lander, så er det juleaften, siger en glad Jess Frederiksen til TV SYD.
  Annika har ynglet i reden hver sommer siden 2012 - Tommy flyttede ind i 2014, hvor den forrige han forlod Annika. 
  I 2014 fik Tommy og Annika tre unger, men de sidste par år har det været lidt mere sløjt. Sidste år kom der kun en unge til verden.
  